Dora d'Istria

Jiel **Dora d'Istria** (1828 yanul 22 - 1888 novul 17, magälanem jidüka: **Helena Koltsova-Massalskaya**, pämotöl **Elena Ghica** ü **Elena Gjika**) äbinof lautan romatik Lalbanänik-Rumänik e vomiman.

## Lifajenäd
Pämotof in Bucureşti as limaf famüla: Ghica (äbinof daut hiela Mihai Ghica) ed as jinef plina areigöl: Grigore IV Ghica). Ägetof dugäli legudik, keli äfövof in foginän: primo in Dresden (Deutän), poso in Wien (Lösterän), Venezia (Litaliyän) e fino in Berlin (Deutän), kö äblöfof noli okik dö Vöna-Grikänapük hiele Alexander Von Humboldt. 

El d'Istria ägetävof lü lomän okik ün 1849, kö ämatof ko dük Rusänik: Alexander Koltsov-Massalski. Älödof dü yels anik in Rusän Lampöränik, ledino in Sankt Peterburg, ab neai äplidof lecedi Rusäna-netimik himatana okik e bümicödi lortodoxik kura Lampörana Rusänik: Nikolay I. Ven saun ofik äbadikumon sekü klimat in Sankt-Peterburg, el d'Istria älasumof konsäli himatana okik ed ätävof lü Zänoda-Yurop, primo lü Jveizän, kö äblibof dü yels anik, poso lü Grikän e Smala-Siyop. Fino ägetävof lü Litaliyän ad lödön in dom gretik in Firenze. Pos atos nog ätävof lunomiko lü Fransän, Lireyän e Lamerikän.

As lautan (ön nem: „d'Istria“, äpenölo ledino in Fransänapük), päküpedof balidnaedo ün 1855. Äpübof lautotis mödik, kels äjonons sevi gretik ofa noe tefü püks Rumänik, Litaliyänik, Deutänik, Fransänik, Rusänik, Lalbanänik, ed i latin e Vöna-Grikänapük, abi tefü yegäds nolavik; äjonons i veitacedi ofik tefü yegäds bolitik e reliks, e täleni ofik pö plän e blöfäd lecedas ofik. Stanöp valemik ofa äbinon kosmopolik, ab älelogof as cifabligäds okik gebidükami fonätas kuliva Vesüdänik Yurope Lofüdik, äsi vobi gönü sipam e libükam vomas.

Ädeadof in Firenze.

## Vobots
Lautot balid ofik äbinon *La vie monastique dans l'Église orientale* („Kleudalif in Glüg Lofüdänik“) (Brussel, 1855; dab. 2id, Paris \ 1858), in kel äpläidof pro finid kleudarodas. Äsökon vobot tiädü *La Suisse allemande* („Jveizän Deutänik“) (Genève, 1856, toums 4; dabükot 2id in Deutänapük, Zürich, 1860, toums 3): bepenam läna e pöpa Jveizänikas, labü i diläd äbepenölo grämami sui sömit eleda Mönch. 

In vobot: *Les femmes en Orient* („Voms in Lofüdän“; Zürich, 1859, toums 2), äpläidof libükami vomas in Lofüdän; in vobot votik: *Des femmes, par une femme* („Dö voms, fa vom“; dab. 2id: Brussel, 1869), äleigodof stadi vomas in Yurop latinik ed in Yurop germik, ed äflagof me vöds nämöfik leigaträiti vomas e manas. Bü lautot at, äpübof eli *Excursions en Rouméllie et en Morée* („Lespats in Rumelän ed in Moreän“; Zürich, 1863], toums 2), in kel ätöbidof ad jonön, das Vöna-Grikän älabon bligädi kulivüköl ot, keli Deutän älabon ün tim ofik.

Äpübof i konoti: *Au bord des lacs helvétiques* („Jolü Laks Jveizänik“) (Genève, 1861), lekoendis: *Fylétia e Arbenoré prèj Kanekate laoshima* (Livorno 1867) e *Gli Albanesi in Rumenia* („Lalbanänans in Rumän“), jenotemi dükas: Ghica de tumyel 17id lü 19id (Firenze, 1873, dabükot 2id), ed i lebuki: *La poésie des Ottomans* („Poed Porta Sublimik“; Paris, 1877, dab. 2id), äsi lautots mödik dö literatajenav, poedav, säkäds bolitik, sogädik e reliks, jenav, lekan e r., kelis äpübons gaseds Fransänik famik (pato el *Revue des Deux Mondes*: „Gased Volas Tel“), el *Libre Recherche* („Vestig Libik“) Belgänik, els *Diritto* („Gitav“), *Antologia Nuova* („Lautotem Nulik“), *Rivista europea* („Timapenäd Yuropik“) e r. Litaliyäniks, ed i gaseds Jveizänik, Rumänik e Lamerikäniks.

El D'Istria äbinof i pänan. Äbinof liman klubas nolavik mödik, soäs Kadäm Litaliyänik (*Accademia Nazionale dei Lizei*). Zuo päbenodistükof as stimasifan fa Dail Grikänik ed i fa zifs Litaliyänik mödik.

E fino äbinof vom balid, kel ägrämof sui sömit eleda Mont Blac, tü 1860 yunul 1.

## Literat
**Meyers Konversations-Lexikon*. In literatalised siklopeda at pamäniotons:
** Pommier, Armand. 1863. *Madame la comtesse Dora d'Istria*. Bruxelles.
** Yriarte, Charles. 1870. *Portraits cosmopolites*. Paris.
** Cecchetti, Bartolomeo. 1873. *Bibliografia della Principessa Elena Ghika, Dora D’Istria*. Firenze (dabükot 6id).
* Buloz, François. 1875. *Revue des deux mondes*. Brekots.